Source: http://skolenie.slov-lex.sk/pravne-predpisy/SK/ZZ/2015/33/
Timestamp: 2020-05-26 03:11:39+00:00

Document:
33/2015 Z.z. - Vyhláška, ktorou sa vykonávajú niek... - Slov-lex
33/2015 Z.z.
33/2015 Z. z.
ktorou sa vykonávajú niektoré ustanovenia zákona č. 44/1988 Zb. o ochrane a využití nerastného bohatstva (banský zákon) v znení neskorších predpisov
Ministerstvo životného prostredia Slovenskej republiky (ďalej len "ministerstvo") po dohode s Ministerstvom hospodárstva Slovenskej republiky podľa § 11 ods. 4, § 14 ods. 4, § 29 ods. 6, § 35 ods. 5 a § 39 ods. 3 druhej vety zákona č. 44/1988 Zb. o ochrane a využití nerastného bohatstva (banský zákon) v znení neskorších predpisov (ďalej len "zákon") ustanovuje:
Postup pri geologickom prieskume výhradných ložísk (k § 11 zákona)
Ten, kto je oprávnený1) vykonávať ložiskový geologický prieskum (ďalej len "organizácia"), pri vyhľadávaní a overovaní výhradného ložiska
zisťuje a komplexne vyhodnocuje všetky využiteľné nerasty výhradného ložiska a ich úžitkové zložky tak, aby bolo možné vyhodnotiť rozmiestnenie jednotlivých nerastov a na tento účel
určuje lokalizáciu vzoriek, spôsob vzorkovania, počet a druh vzoriek,
zabezpečuje potrebné geochemické práce, laboratórne, mineralogické, petrologické, technologické a energetické rozbory a skúšky,
vykonáva laboratórny a modelový technologický výskum úpravy a zušľachťovania nerastov a zisťuje možnosti obmedzenia škodlivých zložiek,
priebežne hodnotí možnosti využitia nerastov podľa ekonomickej efektívnosti,
overuje vývoj a úložné pomery výhradného ložiska tak, aby boli vytvorené podmienky na projektovanie výstavby baní a lomov, otvárku, prípravu a dobývanie výhradného ložiska podľa zásad banskej technológie a na zabezpečenie racionálneho využitia zásob výhradného ložiska a na tento účel
skúma a overuje rozsah, tvar, úložné a tektonické pomery výhradného ložiska, ktoré môžu mať vplyv na jeho dobývanie,
skúma a určuje fyzikálno-mechanické, geotechnické, inžinierskogeologické a hydrogeologické vlastnosti výhradného ložiska a horninového prostredia,
rieši zvodnenie výhradného ložiska vo vzťahu k nadložiu a podložiu a nakladanie s banskými vodami,
navrhuje optimálny spôsob prípravy, otvárky a dobývania výhradného ložiska,
vykonáva geologické práce tak, aby sa zabránilo znemožneniu alebo sťaženiu využitia výhradného ložiska alebo jeho časti a neodôvodneným stratám jeho zásob a na tento účel
umiestňuje geologické diela tak, aby čo najmenej viazali zásoby výhradného ložiska, alebo aby sa nesťažili podmienky jeho prípravy, otvárky a dobývania,
skúma možnosti prievalov vôd, prietrží hornín, uhlia a plynov, samovznietenia, ionizujúceho žiarenia, svahových deformácií v lomoch, na odvaloch a na odkaliskách, ktoré môžu ovplyvniť budúce využitie ložiska,
vykonáva opatrenia, aby pri využívaní výhradného ložiska nedošlo k prepojeniu zvodnených horizontov,
vyznačuje v banskomeračskej dokumentácii plochy na povrchu, na ktorých z hľadiska ochrany zásob výhradného ložiska nemožno umiestňovať povrchové stavby a zariadenia,
zisťuje a overuje skutočnosti potrebné na posúdenie možných vplyvov využívania výhradného ložiska na iné ložiská, vody a iné prírodné zdroje, na životné prostredie a na ďalšie dôležité verejné záujmy a na tento účel
skúma súvislosť výhradného ložiska s okolitými využívanými ložiskami, starými banskými dielami, horninovými štruktúrami s významnými zdrojmi podzemných vôd vrátane prírodných liečivých zdrojov a prírodných minerálnych zdrojov,2) zariadeniami na využívanie geotermálnej energie,3) úložiskami rádioaktívnych odpadov4) a iných odpadov v podzemných priestoroch, úložiskami vhodnými na účely trvalého ukladania oxidu uhličitého do geologického prostredia5) alebo s inými možnosťami využitia podzemia na energetické účely vrátane možností, ktoré sú strategické pre bezpečnosť dodávok energie alebo pre rozvoj obnoviteľných zdrojov energie,
skúma vplyv využívania výhradného ložiska na jednotlivé zložky životného prostredia6) a určuje podmienky minimalizácie vplyvov dobývania na životné prostredie,
navrhuje možnosti umiestnenia úložísk ťažobného odpadu,7) aby nesťažovali budúce využitie výhradného ložiska a aby životné prostredie bolo narušené čo najmenej,
hodnotí vplyv využívania výhradného ložiska na objekty a záujmy chránené podľa osobitných predpisov,8)
hodnotí výhradné ložisko vo vzťahu k územnoplánovacej dokumentácii,9)
spolupracuje s orgánom územného plánovania pri obstarávaní alebo aktualizácii územnoplánovacej dokumentácie,
vykoná opatrenia na zabezpečenie geologických diel a geologických objektov pri prerušení geologických prác tak, aby sa nesťažilo vykonávanie ďalšieho geologického prieskumu a využitie výhradného ložiska.
Klasifikácia zásob výhradných ložísk alebo ich častí (k § 14 ods. 2 zákona)
Zásoby výhradných ložísk (ďalej len "zásoby") sa klasifikujú podľa
stupňa znalosti výhradného ložiska alebo jeho časti, úložných pomerov, akosti, technologických vlastností, stupňa preskúmanosti a banskotechnických podmienok na zásoby kategórie Z-1, Z-2 a Z-3,
podmienok využiteľnosti zásob na bilančné zásoby a nebilančné zásoby,
prípustnosti ich vydobytia na voľné zásoby a viazané zásoby.
Kategórie zásob (k § 14 ods. 2 písm. a) zákona)
Zásoby kategórie Z-1 sú zásoby, ktorých
tvar, rozmery, úložné, štruktúrne a tektonické pomery vrátane polôh nevyhovujúcich ukazovateľom podmienok využiteľnosti zásob sú podrobne overené; pri rope, horľavom zemnom plyne a technicky využiteľnom prírodnom plyne sú overené kolektorské vlastnosti, a to sýtenie, pórovitosť a priepustnosť,
akosť, technologické, mineralogické a petrografické vlastnosti, zákonitosti priestorového rozmiestnenia technologických typov úžitkových zložiek sú určené na základe modelových, prípadne prevádzkových skúšok a priestorová distribúcia technologicky nevhodných polôh je podrobne overená,
geologické a banskotechnické podmienky dobývania sú overené; pri rope, horľavom zemnom plyne a technicky využiteľnom prírodnom plyne sú prevádzkovými skúškami overené tlakové a hydrodynamické pomery.
Hranica zásob kategórie Z-1 vyhradených nerastov, okrem ropy, horľavého zemného plynu a technicky využiteľného prírodného plynu, je vedená povrchovými alebo podzemnými geologickými dielami, z ktorých boli získané výsledky uvedené v odseku 1.
Hranica zásob kategórie Z-1 ropy, horľavého zemného plynu a technicky využiteľného prírodného plynu je vedená pozitívnymi vrtmi a je možné ju extrapolovať po hranicu produkčnej oblasti pozitívnych vrtov na základe geologických pomerov, ktoré sú overené geofyzikálnymi prácami.
Zásoby kategórie Z-2 sú zásoby, ktorých
tvar, rozmery, úložné pomery a vnútorná stavba sú overené; pri rope, horľavom zemnom plyne a technicky využiteľnom prírodnom plyne je známy rozsah a charakter produktívneho intervalu kolektora,
akosť, technologické vlastnosti, všeobecné zákonitosti priestorového rozmiestnenia technologických typov úžitkových zložiek sú určené na základe laboratórnych skúšok a priestorová distribúcia technologicky nevhodných polôh je známa,
geologické a banskotechnické podmienky dobývania sú overené.
Do zásob kategórie Z-2 sa zaradia aj zásoby, ktoré vyhovujú stupňu preskúmanosti uvedenom v odseku 1 písm. a) a b), ale nevyhovujú na zaradenie do kategórie Z-1 z dôvodu zložitej geologickej stavby alebo nerovnomernej distribúcie úžitkových a škodlivých zložiek.
Hranicu zásob kategórie Z-2 vyhradených nerastov, okrem ropy, horľavého zemného plynu a technicky využiteľného prírodného plynu, je možné extrapolovať od povrchových alebo podzemných geologických diel, z ktorých boli získané výsledky uvedené v odseku 4 v závislosti od geologických, geochemických alebo geofyzikálnych pomerov.
Hranica zásob kategórie Z-2 ropy, horľavého zemného plynu a technicky využiteľného prírodného plynu je vedená vrtmi s pozitívnymi výsledkami karotážnych meraní a priemet hranice ložiska je možné extrapolovať na základe geologických pomerov, ktoré sú overené geofyzikálnymi prácami.
Zásoby kategórie Z-3 sú zásoby, ktorých
tvar, rozmery, úložné pomery a vnútorná stavba sú určené z ojedinelých geologických diel,
akosť a technologické vlastnosti úžitkových zložiek sú určené na základe laboratórnych skúšok,
geologické a banskotechnické podmienky dobývania sú určené z výsledkov ojedinelých geologických diel alebo na základe analógie z obdobných ložísk.
Do zásob kategórie Z-3 sa zaradia aj zásoby, ktoré vyhovujú stupňu preskúmanosti uvedenom v odseku 4 písm. a) a b), ale nevyhovujú na ich zaradenie do kategórie Z-2 z dôvodu zložitej geologickej stavby alebo z dôvodu nerovnomernej distribúcie úžitkových a škodlivých zložiek.
Hranica zásob kategórie Z-3 je vedená na základe rozsahu vhodných geologických štruktúr alebo horninového prostredia v súlade s výsledkami získanými z ojedinelých geologických diel a na základe predpokladov potvrdených geologickými, geochemickými alebo geofyzikálnymi prácami.
Zásoby kategórie Z-3 je možné extrapolovať za hranicu zásob zaradených do kategórie Z-2, ak to umožňujú vhodné geologické pomery.
Ak výhradné ložisko alebo jeho časť obsahuje sprievodné vyhradené nerasty, ich zásoby sa vyhodnocujú samostatne a klasifikujú sa podľa § 2. Ak výhradné ložisko obsahuje sprievodné nevyhradené nerasty, ich zásoby sa vyhodnocujú samostatne a neklasifikujú sa.
Bilančné zásoby a nebilančné zásoby (k § 14 ods. 2 písm. b) zákona)
Bilančné zásoby sú zásoby využiteľné v súčasnosti, ktoré vyhovujú geologickým, banskotechnickým a ekonomickým podmienkam využiteľnosti výhradného ložiska alebo jeho časti.
Nebilančné zásoby sú zásoby v súčasnosti nevyužiteľné, ich využiteľnosť sa však s ohľadom na očakávaný technický, technologický a ekonomický vývoj predpokladá v budúcnosti.
Podmienky využiteľnosti zásob (k § 14 ods. 2 písm. b) zákona)
Podmienky využiteľnosti zásob podľa druhu vyhradeného nerastu a charakteru výhradného ložiska primerane obsahujú
geologické ukazovatele
minimálne množstvo bilančných zásob, pri rope, horľavom zemnom plyne a technicky využiteľnom prírodnom plyne minimálne využiteľné množstvo z jedného vrtu,
minimálna hrúbka ložiska,
exploatačná hrúbka ložiska,
maximálna hrúbka technologicky nevhodných polôh,
minimálny priemerný obsah úžitkových zložiek,
maximálny priemerný obsah škodlivých zložiek,
minimálny priemerný obsah úžitkových zložiek a maximálny priemerný obsah škodlivých zložiek v okrajovej vzorke, ktorú je ešte možné zaradiť do bilančných zásob,
minimálny priemerný obsah úžitkových zložiek a maximálny priemerný obsah škodlivých zložiek v hraničnom geologickom diele, ktoré je ešte možné zaradiť do bilančných zásob,
maximálna hĺbka uloženia pri hlbinnom dobývaní,
maximálny skrývkový pomer pri povrchovom dobývaní,
požiadavky na fyzikálno-mechanické, chemické, technologické alebo energetické vlastnosti suroviny,
požiadavky na kolektorské vlastnosti produktívneho obzoru, najmä efektívna pórovitosť, koeficient nasýtenia, koeficient vyťažiteľnosti, nehomogenita kolektora,
požiadavky vyplývajúce z ustanovení príslušných slovenských technických noriem,
banskotechnické ukazovatele
mechanická stabilita ložiska, jeho podložia a nadložia,
optimálna dobývacia metóda,
úprava a zušľachťovanie suroviny,
výrubnosť, výťažnosť a znečistenie,
opatrenia proti nebezpečenstvu výbuchu, samovznietenia, prievalov vôd, ionizujúceho žiarenia, svahových deformácií,
nakladanie s banskými vodami,
nakladanie s odpadom z ťažobného priemyslu,
vplyv banskej činnosti na životné prostredie,
cena nerastnej suroviny,
Viazané zásoby (k § 14 ods. 2 písm. c) zákona)
Viazané zásoby sú zásoby v ochranných pilieroch povrchových a podzemných stavieb, zariadení a banských diel, v pilieroch určených na zaistenie bezpečnosti prevádzky a v ochranných pásmach a v chránených územiach podľa osobitných predpisov.10)
Výpočet zásob výhradných ložísk alebo ich častí (k § 14 ods. 1 zákona)
Výpočet zásob výhradných ložísk alebo ich častí (ďalej len "výpočet zásob") sa vypracuje pri
spresňovaní zásob výhradného ložiska pri projektovaní, výstavbe, prípadne rekonštrukcii baní a lomov podľa § 23 ods. 2 písm. h) zákona,
zmene podmienok využiteľnosti zásob.
Obsah a náležitosti výpočtu zásob podľa odseku 1 sú uvedené v prílohe č. 1.
Na výpočet zásob výhradných ložísk, ktorých zásoby neboli vypočítané podľa kategórií uvedených v § 3 sa na obsah a náležitosti výpočtu zásob vzťahuje primerane príloha č. 1.
Posudzovanie a schvaľovanie výpočtu zásob (k § 14 ods. 3 zákona)
Výpočet zásob v jednom exemplári spolu s oponentským posudkom vypracovaným fyzickou osobou s odbornou spôsobilosťou podľa osobitného predpisu11) odovzdá ministerstvu organizácia, ktorá má určený dobývací priestor.
Výpočet zásob vypracovaný podľa § 7 ods. 1 odovzdá organizácia ministerstvu, ak sa schválené zásoby výhradného ložiska, zmenšené o vydobyté zásoby, zmenia o viac ako 15 %.
Výpočet zásob sa predkladá v písomnej, grafickej a digitálnej forme.
Osvedčenie o výhradnom ložisku (k § 6 ods. 1 zákona)
Návrh na vydanie osvedčenia o výhradnom ložisku obsahuje
názov výhradného ložiska,
názov vyhradeného nerastu, prípadne litologického typu horniny a sprievodných nerastov,
názov a kód katastrálneho územia, obce, okresu a kraja,
súradnice vrcholov okrajových blokov zásob výhradného ložiska v súradnicovom systéme Jednotnej trigonometrickej siete katastrálnej,
hĺbkové ohraničenie výhradného ložiska,
rozhodnutie o schválení výpočtu zásob,
označenie blokov zásob vyhradeného nerastu a sprievodných nerastov podľa kategórií, podmienok využiteľnosti zásob a prípustnosti vydobytia,
chemickú, technologickú alebo energetickú charakteristiku zásob,
splnenie ukazovateľov uvedených v podmienkach využiteľnosti zásob,
geologickú charakteristiku, hydrogeologické pomery a opis ložiska,
predpoklad vplyvov dobývania výhradného ložiska na objekty a záujmy chránené podľa osobitných predpisov8) a opatrenia na ich ochranu,
vyznačenie údajov podľa písmena d) do mapového podkladu v piatich vyhotoveniach v primeranej mierke, ktorá umožňuje zreteľne vyjadriť predpokladaný rozsah výhradného ložiska.
Osvedčenie o výhradnom ložisku obsahuje
názov a kód katastrálneho územia, obce, okresu a kraja, v ktorom sa overili zásoby,
mapový podklad s vyznačením blokov zásob.
Vedenie evidencie zásob výhradných ložísk (k § 29 ods. 4 zákona)
Po vydaní rozhodnutia o schválení záverečnej správy s výpočtom zásob alebo po vydaní rozhodnutia o schválení výpočtu zásob sú zásoby evidované
držiteľom prieskumného územia,
organizáciou, ktorá zabezpečuje ochranu výhradného ložiska,
organizáciou, ktorá má určený dobývací priestor,
organizáciou, ktorú určí ministerstvo.
Evidencia zásob výhradných ložísk obsahuje
názov vyhradeného nerastu,
sprievodné nerasty,
vybrané chemické, technologické alebo energetické vlastnosti vyhradeného nerastu a sprievodných nerastov uvedené v prílohe č. 2,
počiatočný stav zásob preukázaný rozhodnutím o schválení výpočtu zásob,
nový stav zásob preukázaný rozhodnutím o schválení výpočtu zásob,
úbytok zásob
dobývaním preukázaným geologickou dokumentáciou a evidenciou dobývania,
dobývacími stratami preukázanými geologickou dokumentáciou a evidenciou dobývania,
odpisom zásob podľa § 14a zákona preukázaným rozhodnutím o odpise zásob,
prírastok zásob vypočítaný podľa § 7 ods. 1,
stav zásob pri prevode dobývacieho priestoru preukázaný zmluvou o prevode dobývacieho priestoru podľa § 27 ods. 8 písm. c) zákona,
mapu v mierke, ktorá umožňuje zreteľne vyznačiť zvislý priemet výhradného ložiska, hraníc chráneného ložiskového územia alebo dobývacieho priestoru a hraníc ochranných pásiem a chránených území podľa osobitných predpisov.10)
Súhrnná evidencia zásob výhradných ložísk (k § 29 ods. 4 zákona)
Súhrnná evidencia zásob výhradných ložísk obsahuje
pasporty výhradných ložísk podľa prílohy č. 3
ročné výkazy o stave zásob a o ich zmenách podľa prílohy č. 4,
rozhodnutia o schválení výpočtu zásob,
rozhodnutia o odpisoch zásob,
osvedčenia o výhradnom ložisku,
rozhodnutia o určení, zmene a zrušení chránených ložiskových území,
rozhodnutia o určení, zmene, prevode a zrušení dobývacích priestorov.
Ročné výkazy o stave zásob a o ich zmenách so stavom k 1. januáru zasiela ministerstvu každoročne do 1. marca držiteľ prieskumného územia, organizácia, ktorá má určený dobývací priestor, alebo organizácia, ktorá eviduje alebo zabezpečuje ochranu výhradného ložiska.
Bilancia zásob nerastov (k § 29 ods. 4 zákona)
Bilancia zásob vyhradených nerastov so stavom zásob k 1. januáru obsahuje
zoznam výhradných ložísk usporiadaný podľa typov výhradných ložísk, druhov vyhradených nerastov alebo nevyhradených nerastov výhradných ložísk, územného členenia a stavu využitia výhradných ložísk,
zoznam výhradných ložísk vyňatých z bilancie s uvedením dôvodu vyňatia,
zabezpečenie ochrany výhradných ložísk s údajmi o určení chráneného ložiskového územia a dobývacieho priestoru,
názov držiteľa prieskumného územia, organizácie, ktorá má určený dobývací priestor, alebo organizácie, ktorá eviduje alebo zabezpečuje ochranu výhradného ložiska,
prehľad zásob v členení podľa stupňa preskúmanosti, podmienok využiteľnosti zásob a podľa prípustnosti ich vydobytia,
vybrané chemické, technologické alebo energetické vlastnosti vyhradeného nerastu podľa prílohy č. 2.
Na bilanciu zásob nevyhradených nerastov sa odsek 1 vzťahuje primerane.
Zisťovanie starých banských diel (k § 35 ods. 2 zákona)
Výskyt starých banských diel zisťuje a overuje Štátny geologický ústav Dionýza Štúra systematickým geologickým výskumom a geologickým prieskumom a štúdiom záverečných správ geologických úloh, mapových podkladov a archívnych dokumentov.
Register starých banských diel (k § 35 ods. 2 zákona)
Register starých banských diel (ďalej len "register") obsahuje
poradové číslo starého banského diela v rámci mapového listu v mierke 1 : 10 000,
názov starého banského diela,
názov ložiska alebo jeho časti, ktoré súvisí so starým banským dielom, ak je tento názov známy,
lokalizáciu starého banského diela s miestopisným určením na mape v analógovej alebo v elektronickej forme, alebo so súradnicami ústia v Jednotnej trigonometrickej sieti katastrálnej,
rozsah alebo rozmery starého banského diela,
druh suroviny,
horninové prostredie,
výdatnosť výtoku vody zo starého banského diela a jej chemické zloženie, ak sú tieto údaje známe,
vzťah k životnému prostrediu a geoparkom,
radónové riziko, ak bolo zisťované,
údaj o likvidácii starého banského diela,
návrh na sanáciu alebo na ďalšie využitie,
zdroj informácie.
Súčasťou registra sú aj odvaly, odkaliská, pingy, pingové ťahy a iné druhy objektov súvisiace s banskou činnosťou, ktoré primerane obsahujú údaje uvedené v odseku 1.
Súčasťou registra je zbierka listín, ktorá obsahuje dokumentáciu k starým banským dielam.
Údaje zo zbierky listín registra sa sprístupňujú
orgánom ústrednej štátnej správy,
obvodnému banskému úradu,
osobám v súvislosti s ochranou a uplatňovaním ich vlastníckeho práva.
Geologická dokumentácia pri banskej činnosti (k § 39 ods. 3 druhej vety zákona)
Písomná, grafická a hmotná geologická dokumentácia sa vedie, dopĺňa a uchováva pri banskej činnosti, a to pri
ložiskovom geologickom prieskume výhradných ložísk,
otvárke, príprave a dobývaní výhradných ložísk,
zriaďovaní, zabezpečení a likvidácii banských diel a lomov,
zriaďovaní a prevádzke odvalov, výsypiek a odkalísk,
osobitných zásahoch do zemskej kôry,
likvidácii starých banských diel.
Na obsah, členenie, uchovávanie a vyraďovanie geologickej dokumentácie podľa odseku 1 sa primerane vzťahuje osobitný predpis.12)
Výpočty zásob schválené podľa doterajších predpisov sa považujú za výpočty zásob podľa tejto vyhlášky.
Výkazy o stave zásob výhradných ložísk registrované Štatistickým úradom Slovenskej republiky v rámci programov štátnych štatistických zisťovaní vykonaných do 28. februára 2015 sú považované za ročné výkazy o stave zásob výhradných ložísk a o ich zmenách podľa tejto vyhlášky.
vyhláška Slovenského geologického úradu č. 86/1988 Zb. o postupe pri vyhľadávaní a prieskume výhradných ložísk z hľadiska ochrany a racionálneho využívania nerastného bohatstva a o oznamovaní výskytu ložiska vyhradeného nerastu, jeho odmieňaní a o úhrade nákladov v znení vyhlášky Slovenského geologického úradu č. 3/1992 Zb.,
vyhláška Slovenského geologického úradu č. 97/1988 Zb. o správe výhradných ložísk a o evidencii a odpisoch ich zásob v znení vyhlášky Slovenského geologického úradu č. 4/1992 Zb. a zákona č. 44/1988 Zb.,
vyhláška Slovenského geologického úradu č. 9/1989 Zb. o registrácii geologických prác, o odovzdávaní a sprístupňovaní starých banských diel a vedení ich registra v znení vyhlášky Slovenského geologického úradu č. 5/1992 Zb. a vyhlášky Ministerstva životného prostredia Slovenskej republiky č. 141/2000 Z. z.,
vyhláška Slovenského geologického úradu č. 6/1992 Zb. o klasifikácii a výpočte zásob výhradných ložísk.
Príloha č. 1 k vyhláške č. 33/2015 Z. z.
OBSAH A NÁLEŽITOSTI VÝPOČTU ZÁSOB
Názov výhradného ložiska
Názov vyhradeného nerastu
Organizácia (meno a priezvisko štatutárneho orgánu s podpisom)
Miestopisné určenie (číslo mapového listu v mierke 1 : 10 000, prípadne v menšej mierke primerane k rozlohe výhradného ložiska, názov a číselný kód katastrálneho územia, okresu a kraja)
Cieľ výpočtu zásob
Všeobecná a environmentálna charakteristika okolia výhradného ložiska
Doterajšia geologická, ložisková a hydrogeologická preskúmanosť
Výsledky dosiahnuté banskou činnosťou
Priestorová charakteristika výhradného ložiska
Kvalitatívna, technologická alebo energetická charakteristika zásob
Metodika výpočtu a jej odôvodnenie
Základné parametre výpočtu zásob vo vzťahu k podmienkam využiteľnosti zásob.
Zásady geometrizácie, rozblokovania, extrapolácie, interpolácie a zaradenia zásob do kategórií vrátane zdôvodnenia týchto zásad a zdôvodnenie zaradenia zásob do kategórií
Tabuľky výpočtu základných parametrov (napríklad priemerné mocnosti alebo hrúbky, obsahy úžitkových a škodlivých zložiek, technologické vlastnosti)
Výsledky výpočtu zásob v členení podľa kategórií, podmienok využiteľnosti a prípustnosti vydobytia zásob
Situačná mapa širšieho okolia výhradného ložiska
Ortofotomapa okolia výhradného ložiska
Geologická mapa výhradného ložiska a priľahlej oblasti
Súhrnná geologická dokumentácia13) (hlavne základná banská mapa podľa osobitného predpisu,14) zvislé a horizontálne rezy s priemetom blokov zásob alebo ohraničenia ložiska, fotodokumentácia)
Mapa blokov zásob s dokumentačnými bodmi, s vyznačením povrchového ohraničenia výhradného ložiska, priemetov blokov zásob na povrch (vrátane blokov zásob z ostatného schváleného výpočtu zásob) a ochranných pásiem a bezpečnostných pilierov
Podmienky využiteľnosti zásob (meno a priezvisko štatutárneho orgánu s podpisom)
Zoznam dokumentačných bodov a ich charakteristika
Tabuľky použitých analýz, rozborov a skúšok a kontrolných skúšok vrátane ich zhodnotenia
Tabuľky výpočtu hrúbky, objemovej hmotnosti a množstva zásob v tonách v jednotlivých blokoch
Výsledky banskomeračských činností
Pasport zásob výhradného ložiska podľa prílohy č. 3
Návrh na schválenie zásob, ktorý obsahuje
názov vyhradeného nerastu prípadne litologického typu a sprievodných nerastov
názov katastrálneho územia, okresu a kraja
dátum, ku ktorému bol vypracovaný výpočet zásob
použitie nerastu a sprievodných nerastov
množstvo zásob nerastu a sprievodných nerastov (v zaokrúhlení na tis. t/mil. m3) podľa kategórií, podmienok využiteľnosti zásob a prípustnosti vydobytia a ich kvalita
množstvo povrchovej skrývky s vyčlenením množstva poľnohospodárskej pôdy15)
skrývkový pomer
ďalšie ukazovatele uvedené v podmienkach využiteľnosti zásob
geologickú charakteristiku, hydrogeologické pomery a opis ložiska
návrh na zrušenie ostatného rozhodnutia o schválení zásob ložiska
Príloha č. 2 k vyhláške č. 33/2015 Z. z.
VYBRANÉ CHEMICKÉ, TECHNOLOGICKÉ A ENERGETICKÉ VLASTNOSTI VYHRADENÝCH NERASTOV
Prevziať prílohu - VYBRANÉ CHEMICKÉ, TECHNOLOGICKÉ A ENERGETICKÉ VLASTNOSTI VYHRADENÝCH NERASTOV
Príloha č. 3 k vyhláške č. 33/2015 Z. z.
OBSAH PASPORTU VÝHRADNÉHO LOŽISKA
Pasport výhradného ložiska obsahuje
Názov vyhradeného nerastu a sprievodných nerastov
Číslo rozhodnutia o vydaní osvedčenia o výhradnom ložisku a dátum jeho vydania
Názov chráneného ložiskového územia, jeho rozloha, číslo rozhodnutia o jeho určení a dátum jeho vydania
Súradnice chráneného ložiskového územia v Jednotnej trigonometrickej sieti katastrálnej
Názov dobývacieho priestoru, jeho rozloha, číslo rozhodnutia o jeho určení a dátum jeho vydania (vrátane rozhodnutí o všetkých zmenách)
Súradnice dobývacieho priestoru v Jednotnej trigonometrickej sieti katastrálnej
Názov kraja/ov, okresu/ov a katastrálneho/ych územia/í, do ktorých zasahuje chránené ložiskové územie alebo dobývací priestor v poradí podľa rozlohy prieniku území
Číslo mapového listu v mierke 1 : 10 000, prípadne v menšej mierke primerane k rozlohe výhradného ložiska
Identifikačné údaje o držiteľovi prieskumného územia alebo organizácii, ktorá má určený dobývací priestor, alebo organizácii, ktorá eviduje alebo zabezpečuje ochranu výhradného ložiska
Názvy záverečných správ geologických úloh obsahujúce geologickú, ložiskovú a hydrogeologickú preskúmanosť výhradného ložiska s archívnymi číslami Geofondu
Geologická a tektonická charakteristika okolia výhradného ložiska
Akostná a technologická charakteristika výhradeného nerastu a sprievodných nerastov
Hydrogeologická charakteristika výhradného ložiska a jeho okolia
Environmentálna charakteristika okolia výhradného ložiska
Prehľad zásob výhradného ložiska v členení podľa stupňa preskúmanosti, podmienok využiteľnosti zásob a podľa prípustnosti ich vydobytia s číslom ostatného rozhodnutia o schválení jeho zásob a s dátumom jeho vydania
Odhadnuté prognózne zdroje
Stav využitia výhradného ložiska
Charakteristika vykonávanej banskej činnosti
Použitie vyhradeného nerastu a sprievodných nerastov
Riešené strety záujmov
Dátum spracovania pasportu výhradného ložiska
Meno a priezvisko spracovateľa pasportu výhradného ložiska (s kontaktnými údajmi a podpisom)
Meno a priezvisko štatutárneho zástupcu organizácie (s podpisom)
Príloha č. 4 k vyhláške č. 33/2015 Z. z.
OBSAH ROČNÉHO VÝKAZU O STAVE ZÁSOB VÝHRADNÝCH LOŽÍSK A O ICH ZMENÁCH
Ročný výkaz o stave zásob výhradných ložísk a o ich zmenách obsahuje
Druh vyhradeného nerastu alebo nevyhradeného nerastu výhradného ložiska
Technologický typ nerastu alebo jeho úžitková zložka
Držiteľ prieskumného územia alebo organizácia, ktorá má určený dobývací priestor, alebo organizácia, ktorá eviduje alebo zabezpečuje ochranu výhradného ložiska
Názov prieskumného územia alebo osobitného prieskumného územia a jeho rozloha vrátane zmien počas vykazovaného obdobia
Názov dobývacieho priestoru, jeho rozloha, číslo rozhodnutia o jeho určení a dátum jeho vydania vrátane zmien počas vykazovaného obdobia
Stav využitia výhradného ložiska, a to
ťažené ložisko alebo
ložisko s predpokladom využívania zásob, alebo
ložisko so zastavenou ťažbou, alebo na ktorom sa nepredpokladá využívanie zásob, alebo
ložisko, na ktorom prebieha geologický prieskum
Stav zásob podľa stupňa preskúmanosti, podmienok využiteľnosti a prípustnosti vydobytia zásob
Zmena stavu zásob úbytkom ťažbou, ťažobnými stratami alebo odpisom zásob
Zmena stavu zásob prírastkom
Vlastnosti vyhradeného nerastu za uplynulý rok podľa prílohy č. 2
Ďalšie doplňujúce údaje
Meno a priezvisko zhotoviteľa ročného výkazu (s kontaktnými údajmi a s podpisom)
§ 4 zákona č. 569/2007 Z. z. o geologických prácach (geologický zákon) v znení neskorších predpisov.
§ 26 zákona č. 538/2005 Z. z. o prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách a o zmene a doplnení niektorých zákonov.
§ 3 písm. o) zákona č. 569/2007 Z. z. v znení zákona č. 311/2013 Z. z.
§ 21 zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení zákona č. 143/2013 Z. z.
§ 3 ods. 1 zákona č. 258/2011 Z. z. o trvalom ukladaní oxidu uhličitého do geologického prostredia a o zmene a doplnení niektorých zákonov.
Napríklad zákon č. 543/2002 Z. z. o ochrane prírody a krajiny v znení neskorších predpisov, zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov, zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších prepisov.
Prvá časť oddiel 3 zákona č. 50/1976 Zb. o pozemných komunikáciách (cestný zákon) v znení neskorších predpisov.
Napríklad zákon č. 135/1961 Zb. o pozemných komunikáciách (cestný zákon) v znení neskorších predpisov, zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov, zákon č. 251/2012 Z. z. o energetike a o zmene niektorých zákonov v znení neskorších predpisov.
§ 27 až 36 vyhlášky Ministerstva životného prostredia č. 51/2008 Z. z., ktorou sa vykonáva geologický zákon v znení neskorších predpisov.
§ 33 vyhlášky Ministerstva životného prostredia Slovenskej republiky č. 51/2008 Z. z. v znení neskorších predpisov.
§ 13 výnosu Ministerstva hospodárstva Slovenskej republiky č. 1/1993 o banskomeračskej dokumentácii pri banskej činnosti a niektorých činnostiach vykonávaných banským spôsobom (oznámenie č. 203/1993 Z. z.).
§ 2 písm. b) zákona č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov.
Číslo: 33/2015 Z. z.
Názov: Vyhláška, ktorou sa vykonávajú niektoré ustanovenia zákona č. 44/1988 Zb. o ochrane a využití nerastného bohatstva (banský zákon) v znení neskorších predpisov
Dátum schválenia: 05.02.2015

References: § 11
 § 14
 § 29
 § 35
 § 39
 § 11
 § 14
 § 14
 § 2
 § 14
 § 14
 § 14
 § 14
 § 23
 § 3
 § 14
 § 7
 § 6
 § 29
 § 14
 § 7
 § 27
 § 29
 § 29
 § 35
 § 35
 § 39

§ 4

§ 26

§ 3

§ 21

§ 3

§ 27

§ 33

§ 13

§ 2